Zásahy hliadok MsP v 17. týždni 
	V týždni od 26. apríla do 2. mája 2010 preverovali hliadky mestskej polície v hlavnom meste 2360 udalostí. Medzi nimi bolo aj 240 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené zásahy však patrí 1450 priestupkov, ktoré majú na svedomí vodiči porušujúc príslušné ustanovenia zákona o cestnej premávke. Na miestach vyhradených pre zdravotne postihnutých občanov svoje vozidlá bez oprávnenia parkovať na nich zanechalo osem vodičov.
	V oblasti porušení pravidiel verejného poriadku zistili hliadky mestskej polície 20 priestupkov. Na telefonáty v ktorých volajúci poukazovali na prípady rušenia nočného pokoja zasahovali hliadky MsP počas týždňa 13 krát. Majitelia psov nerešpektovaním príslušných všeobecne záväzných nariadení týkajúcich sa podmienok chovu psov tieto porušili 47 krát.
	Značne zastúpenou kategóriou porušovaní všeobecne záväzných nariadení boli opäť priestupky súvisiace s čistotou a poriadkom – 146 zistení, ako aj konzumácie alkoholických nápojov na verejných priestranstvách – 163 priestupkov. Na zásady ambulantného predaja a trhového poriadku nedbalo 35 „tiežpredávajúcich“.
	Parkovisko z trávnatých plôch si pre svojho štvorkolesového tátoša urobilo 64 motoristov. Na príslušné úrady jednotlivé stanice zároveň nahlásili 11 starých vozidiel.
	Štatistika mestskej polície za sledovaný týždeň ďalej prezrádza, že v pešej zóne riešili hliadky 13 priestupkov. 18 zistení sa týkalo kaviarenských a reštauračných zariadení – tieto nestihli v stanovenom čase ich prevádzkari včas uzatvoriť.
	V centre mesta sa stalo aj 5 priestupkov súvisiacich s obťažovaním okoloidúcich. Fajčiari nerešpektovaním príslušných ustanovení zákona na ochranu nefajčiarov tým, že fajčili na zastávkach mestskej hromadnej dopravy tento zákon počas týždňa porušili 50 krát.
	Medzi najpriestupkovejšie miesto opäť patrilo Námestie SNP, kde hliadky MsP riešili 66 priestupkov. Blokovacie zariadenie si na vozidlách našlo 662 vodičov a 135 motoristov si po odtiahnuté vozidlá muselo zájsť do areálov príslušných odťahovacích služieb.